CELEX: 32013D0809
Language: da
Date: 2013-12-06 00:00:00
Title: 2013/809/EU: Rådets afgørelse af 6. december 2013 om fastlæggelse af den holdning, som Den Europæiske Union skal indtage på Verdenshandelsorganisationens niende Ministerkonference vedrørende fødevaresikkerhed, forvaltning af toldkontingenter og overvågningsmekanismen

31.12.2013   
            
            
               DA
            
            
               Den Europæiske Unions Tidende
            
            
               L 355/89
            
         RÅDETS AFGØRELSE
   af 6. december 2013
   om fastlæggelse af den holdning, som Den Europæiske Union skal indtage på Verdenshandelsorganisationens niende Ministerkonference vedrørende fødevaresikkerhed, forvaltning af toldkontingenter og overvågningsmekanismen
   (2013/809/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Den Europæiske Union tillægger det multilaterale handelssystems funktionsmåde og den gradvise styrkelse heraf afgørende betydning og erkender, at det er nødvendigt at fremskynde Doharunden af multilaterale handelsforhandlinger. Et vellykket resultat af den niende Ministerkonference inden for Verdenshandelsorganisationen (WTO) er et nødvendigt skridt i retning af dette mål.
            
         
               (2)
            
            
               Udvikling står centralt i Doharunden af multilaterale handelsforhandlinger. På mødet den 31. juli 2002 godkendte WTO's Almindelige Råd henstillingen fra den særlige samling i Handels- og Udviklingskomitéen om at indføre en overvågningsmekanisme for særlig og differentieret behandling. Målet med en sådan overvågningsmekanisme er at bidrage til at fremme integreringen af WTO-medlemmer, som er udviklingslande og mindst udviklede lande, i det multilaterale handelssystem.
            
         
               (3)
            
            
               Den effektive forvaltning af toldkontingenter og gennemsigtighed med hensyn til deres anvendelse er af væsentlig betydning for at sikre, at tidligere forpligtelser, der er indgået under Uruguayrunden, vedrørende markedsadgang for landbrugsvarer er korrekt implementeret. Forhandlinger, der er gennemført i WTO i løbet af hele 2013, har gjort det muligt for WTO-medlemmerne at nå til enighed om gennemførelsen af en ordning for forvaltning af toldkontingenter, som omfatter bestemmelser om gennemsigtighed og en underudnyttelsesmekanisme.
            
         
               (4)
            
            
               WTO-medlemmerne bør have mulighed for at gennemføre nødvendige programmer af hensyn til fødevaresikkerheden, herunder offentlig oplagring, i overensstemmelse med WTO-bestemmelserne. Programmer for offentlig oplagring af hensyn til fødevaresikkerheden skal opfylde specifikke betingelser, der er aftalt mellem WTO-medlemmerne, for ikke at fordreje den internationale handel. Forhandlinger, der er gennemført i WTO i løbet af hele 2013, har gjort det muligt for WTO-medlemmerne at finde en passende løsning vedrørende sådanne programmer, der gennemføres af udviklingslande, i form af en forståelse mellem WTO-medlemmerne om ikke at anfægte sådanne programmer i en bestemt periode, forudsat at de opfylder visse betingelser (»tilbageholdenhedsklausul«).
            
         
               (5)
            
            
               Det er derfor hensigtsmæssigt at fastlægge den holdning, som Den Europæiske Union skal indtage på den niende WTO-Ministerkonference vedrørende fødevaresikkerhed, forvaltning af toldkontingenter og overvågningsmekanismen —
            
         VEDTAGET DENNE AFGØRELSE:
   Artikel 1
   Den Europæiske Unions holdning på den niende Ministerkonference inden for Verdenshandelsorganisationen (WTO) vedrørende fødevaresikkerhed, forvaltning af toldkontingenter og overvågningsmekanismen skal være at støtte den niende Ministerkonferences vedtagelse af følgende udkast til WTO-afgørelser:
   
               —
            
            
               fødevaresikkerhed WT/MIN(13)/W/10
            
         
               —
            
            
               forvaltning af toldkontingenter WT/MIN(13)/W/11
            
         
               —
            
            
               overvågningsmekanismen WT/MIN(13)/W/17.
            
         Artikel 2
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 6. december 2013.
      
         
            På Rådets vegne
         
         D. BARAKAUSKAS
         
            Formand